KOMISIJOS REGLAMENTAS (EB) Nr. 326/2006
2006 m. vasario 23 d.
dėl paraiškų importo licencijoms iš Egipto kilusiems ir iš jo įvežamiems ryžiams pagal Komisijos reglamente (EB) Nr. 196/97 numatytas tarifų kvotas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) 1785/2003 dėl bendro ryžių rinkos organizavimo (1),
atsižvelgdama į 1996 m. spalio 28 d. Tarybos reglamentą (EB) Nr. 2184/96 dėl ryžių, kurių kilmės šalis yra Egiptas, importo iš Egipto į Bendriją (2),
atsižvelgdama į 1997 m. sausio 31 d. Komisijos reglamentą (EB) Nr. 196/97, nustatantį išsamias Tarybos reglamento (EB) Nr. 2184/96 dėl ryžių, kurių kilmės šalis yra Egiptas, importo iš Egipto į Bendriją taikymo taisykles (3), ypač į jo 4 straipsnio 3 dalį,
kadangi:
(1)
Reglamento (EB) Nr. 196/97 4 straipsnio 3 dalyje numatyta, kad Komisija nustato vienodą sumažinimo procentą paraiškose nurodytiems kiekiams, jeigu paraiškose dėl importo licencijų viršijamas numatytas kiekis. Minėtame straipsnyje taip pat numatyta, kad Komisija apie savo priimtą sprendimą praneša valstybėms narėms per 10 darbo dienų po paraiškų dėl licencijų pateikimo dienos.
(2)
Paraiškose dėl importo licencijų ryžiams, klasifikuojamiems kodu KN 1006, pateiktose nuo 2005 m. rugsėjo 1 d. iki 2006 m. vasario 14 d. prašomas kiekis siekia 36 579 tonas, o maksimalus numatytas kiekis yra 32 000 tonų ryžių, klasifikuojamų kodu KN 1006.
(3)
Taigi reikėtų nustatyti Reglamento (EB) Nr. 196/97 4 straipsnio 3 dalyje numatytą sumažinimo procentą 2006 m. vasario 14 d. pateiktoms paraiškoms dėl importo licencijų, taikant Reglamente (EB) Nr. 2184/96 numatytus sumažintus muito mokesčius.
(4)
Taip pat reikėtų nebeišduoti importo licencijų, pagal kurias galima pasinaudoti sumažintais muitų mokesčiais šiais prekybos metais.
(5)
Atsižvelgiant į šio reglamento nuostatų tikslą reikia, kad jos įsigaliotų po jų paskelbimo Oficialiajame leidinyje,
PRIĖMĖ ŠĮ REGLAMENTĄ:
1 straipsnis
Pagal 2006 m. vasario 14 d. pateiktas paraiškas dėl importo licencijų ryžiams, klasifikuojamiems kodu KN 1006, pagal kurias taikomi Tarybos reglamente (EB) Nr. 2184/96 numatyti sumažinti muito mokesčiai, yra išduodamos licencijos prašomiems kiekiams taikant 85,88 sumažinimo procentą.
2 straipsnis
Pagal nuo 2006 m. vasario 15 d. pateiktas paraiškas dėl importo licencijų ryžiams, klasifikuojamiems kodu KN 1006, yra nebeišduodamos importo licencijos pagal Reglamente (EB) Nr. 2184/96 nustatytą tvarką.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 23 d.